Topmatrieks: Voluit of niks vir WihanWihan van Zyl Só meen Wihan van Zyl van die Hoërskool Eldoraigne in Centurion. Hy spog met nie minder nie as agt A’s. Hy het onderskeidings behaal in Afrikaans, Engels, wiskunde, fisiese wetenskappe, lewenswetenskappe, dramatiese kunste, rekeningkunde en lewensoriëntering. Wihan gaan vanjaar aktuariële wetenskap aan die Noordwes-Universiteit studeer. Hy skryf sy sukses aan harde werk en geluk toe. Sy stokperdjies is drama, toneel, koor en skryf. Hy was in 2012, 2013 en verlede jaar kultuurseun van die jaar by sy skool. Hy was ook die redakteur van die skoolkoerant, Eldo-in-druk. Wihan sê hy pak alles in sy lewe voluit aan of hy doen iets glad nie. Hy is ook nie op sy mond geval nie en beskou homself as iemand wat gedurig verander. Sy ouers is Kobus, ’n IT-spesialis, en Christelle, ’n tuisteskepper. Hy het ook ’n suster, Anchen, wat nog op skool is.